Σκιάρα Κολόννα

Ο Τζάκομο Κολόννα πρίγκιπας της Παλεστρίνα, ιταλ.: Giacomo Colonna principe di Palestrina(1270-1329), πιο γνωστός με το ψευδώνυμό του Σκιαρίλο ή Σκιάρα (Sciarrillo or Sciarra), ήταν μέλος της ισχυρής οικογένειας των Κολόννα. Είναι περισσότερο γνωστός για την επίθεσή του στον πάπα Βονιφάτιο Η΄ και για τη στέψη του Λουδοβίκου Δ΄ της Γερμανίας ως αυτοκράτορα της Αγίας Ρωμαϊκής Αυτοκρατορίας.

 Διαμάχη μεταξύ των Κολόννα και του πάπα Βονιφάτιου Η΄ 
Οι Κολόννα ήταν μία ισχυρή οικογένεια στην παπική Ρώμη και συνεχείς -αλλά ανεπιτυχείς- διεκδικητές στις παπικές εκλογές. Το αδιέξοδο μεταξύ των Κολόννα και των Ορσίνι οδήγησε στην εκλογή του πάπα Κελεστίνου Ε΄, ο οποίος παραιτήθηκε γρήγορα, και στη συνέχεια του πάπα Βονιφάτιου Η΄ το 1294. Ο νέος πάπας, ο οποίος καταγόταν από τη σχετικά άγνωστη οικογένεια Καετάνι, αναζήτησε ευκαιρίες για να διευρύνει τη βάση εξουσίας τής οικογένειάς του, και βρήκε σε μία διαμάχη μεταξύ τής οικογένειας Κολόννα: όταν ο καρδινάλιος Τζιάκομο Κολόννα -ο θείος του Σκιάρα- αποκλήρωσε τους αδελφούς του Οττόνε, Ματέο και Λαντόλφο το 1297, οι τρεις προσέφυγαν στον πάπα, ο οποίος διέταξε τον Τζιάκομο να επιστρέψει τη γη, και επιπλέον, να παραδώσει τα οικογενειακά οχυρά Παλεστρίνα και άλλες πόλεις στον Παπισμό. Όταν ο Τζιάκομο αρνήθηκε, ο Βονιφάτιος Η΄ τον απομάκρυνε από το Κολλέγιο των Καρδιναλίων, και αφόρισε αυτόν και τους οπαδούς του. Με τη σειρά τους, οι Κολόννα αμφισβήτησαν τη νομιμότητα τής εκλογής τού Βονιφάτιου Η΄ και ανακήρυξαν τον Κελεστίνο Ε΄ νόμιμο πάπα. Τελικά η πόλη Παλεστρίνα δέχθηκε έφοδο από παπικές δυνάμεις.

 Η προσβολή του Ανάνι 
δεξιά|μικρογραφία|295x295εσ|Ο Σκιάρα Κολόννα ραπίζει τον Βονιφάτιο Η΄, εικονογράφηση του Αλφόνς-Μαρί-Αντόλφ ντε Νεβίλ, από το βιβλίο του Φρανσουά Γκιζό «Η Ιστορία της Γαλλίας από τους Αρχαίους Χρόνους έως το Έτος 1789 » (1883).
Οι Κολόννα συμμάχησαν με τον άλλο μεγάλο εχθρό του πάπα, τον Φίλιππο Δ΄ της Γαλλίας. Τον Σεπτέμβριο του 1303 ο Σκιάρα και ο σύμβουλος τού Φιλίππου, Γκιγιώμ ντε Νογκαρέ, οδήγησαν μία μικρή δύναμη στην Ανάνι για να συλλάβουν τον Βονιφάτιο Η΄ και να τον φέρουν στη Γαλλία, όπου επρόκειτο να δικαστεί. Ενώ οι δύο κατάφεραν να συλλάβουν τον πάπα, ο Σκιάρα φέρεται να χαστούκισε τον πάπα στο πρόσωπο κατά τη διάρκεια της διαδικασίας, η οποία ονομάστηκε «Προσβολή του Ανάνι». Η προσπάθεια τελικά απέτυχε μετά από λίγες ημέρες, όταν οι εντόπιοι απελευθέρωσαν τον πάπα. Ωστόσο ο Βονιφάτιος Η΄ απεβίωσε στις 11 Οκτωβρίου, επιτρέποντας στη Γαλλία να κυριαρχήσει στους ασθενέστερους διαδόχους του κατά τη διάρκεια της παποσύνης της Αβινιόν.

 Μετέπειτα χρόνια 
Η οικογένεια Κολόννα παρέμεινε ισχυρή στα παπικά κράτη, ειδικά κατά τη διάρκεια της απουσίας διαδοχικών παπών στην Αβιβιόν. Το 1328 ο Λουδοβίκος Δ΄ της Γερμανίας βάδισε στην Ιταλία για τη στέψη του ως αυτοκράτορα της Αγίας Ρωμαϊκής Αυτοκρατορίας. Καθώς ο πάπας Ιωάννης ΚΒ΄ διέμενε στην Αβινιόν και είχε δηλώσει δημόσια ότι δεν θα έστεφε τον Λουδοβίκο Δ΄, ο βασιλιάς αποφάσισε να στεφθεί από ένα μέλος της ρωμαϊκής αριστοκρατίας, η οποία πρότεινε τον Σκιάρα Κολόννα. Προς τιμήν αυτού του γεγονότος, δόθηκε στην οικογένεια Κολόννα το προνόμιο να χρησιμοποιεί το αυτοκρατορικό οξυκόρυφο στέμμα επάνω από το οικόσημό της.

Έναν χρόνο αργότερα, ο Σκιάρα Κολόνα απεβίωσε στη Βενετία το 1329. 

 Αναφορές 

 Πηγές 
 Fiorella Simoni Balis-Crema: «Colonna, Giacomo». Στο: Lexicon of the Middle Ages (LexMA). Τόμος 3, Artemis & Winkler, Μόναχο / Ζυρίχη 1986, , Ειδ. 55.
 Daniel Waley: Colonna, «Giacomo, detto Sciarra». Στο: Alberto M. Ghisalberti (επιμ.): Dizionario Biografico degli Italiani (DBI). Τόμος 27: Collenuccio-Confortini . Istituto della Enciclopedia Italiana, Ρώμη 1982, σσ. 314–316.

 Εξωτερικοί σύνδεσμοι 

 http://www.treccani.it/enciclopedia/colonna-giacomo-detto-sciarra_(Βιογραφικό Λεξικό)/

Κατηγορία:Οικογένεια Κολόννα
Κατηγορία:Πρόσωπα αφορισμένα από την Καθολική Εκκλησία